KIRJALLINEN KYSYMYS E-0843/02 esittäjä(t): Isidoro Sánchez García (ELDR) komissiolle. Luonnonkatastrofit Latinalaisessa Amerikassa.



Virallinen lehti nro 092 E , 17/04/2003 s. 0025 - 0027



KIRJALLINEN KYSYMYS E-0843/02 esittäjä(t): Isidoro Sánchez García (ELDR) komissiolle (26. maaliskuuta 2002) Aihe: Luonnonkatastrofit Latinalaisessa Amerikassa Suhteista Väli-Amerikan maihin ja Meksikoon vastaavan valtuuskunnan jäsenenä olen kiinnostunut tietämään, mitä toimia Euroopan unioni on toteuttanut Latinalaisen Amerikan maissa auttaakseen ja toimiakseen yhteistyössä näiden maiden kanssa luonnonkatastrofien jälkeen. Mitä toimia on toteutettu Väli-Amerikan ja Etelä-Amerikan maissa sekä Meksikossa viimeisten viiden vuoden aikana? Haluaisin tietää tältä ajalta maittain ja toimityypeittäin kustannukset, rahoitussumman, talousarviojakauman ja vastaavan otsakkeen. Mitkä ovat tämän alan lyhyen aikavälin suunnitelmat tulevaisuudessa? Poul Nielsonin komission puolesta antama vastaus (3. kesäkuuta 2002) Väli- ja Etelä-Amerikassa sekä Meksikossa viimeksi kuluneiden viiden vuoden aikana tapahtuneiden luonnonkatastrofien vuoksi on toteutettu seuraavat toimet: Humanitaarinen apu budjettikohta B7-210 Humanitaarisen avun toimisto ECHO on tehnyt päätöksiä hankkeiden rahoittamisesta Väli- ja Etelä-Amerikassa tapahtuneiden luonnonkatastrofien johdosta. Ne luetellaan suoraan arvoisalle parlamentin jäsenelle ja parlamentin sihteeristölle toimitetussa taulukossa (taulukko 1). ECHOn rahoittamia hankkeita toteuttavat eurooppalaiset kansalaisjärjestöt, Yhdistyneiden Kansakuntien järjestöt ja Punainen Risti sisarjärjestöineen. Toimia on toteutettu seuraavilla aloilla: elintarvikkeiden ja täydentävien ravintoaineiden toimitus, vesi- ja saniteettihuolto, lääkkeiden ja hätätilanteiden terveyspalvelujen toimitus, epidemiaseuranta, olennaisten hätäaputarvikkeiden toimitus, väliaikainen suojamajoitus sekä maataloustuotannon kehittäminen. ECHO on tulevaisuudessakin valmis reagoimaan alueella tapahtuviin luonnonkatastrofeihin. Tällä hetkellä on olemassa suunnitelmia uusien päätösten tekemisestä vuoden 2002 ensimmäisellä puoliskolla hankkeista, jotka koskevat jatkotoimenpiteitä El Salvadorin viimevuotisen maanjäristyksen johdosta sekä Väli-Amerikan kuivuuden aiheuttamien ongelmien lievitystoimien jatkamista. Dipecho-toimet budjettikohta B7-219 ECHO toimii myös luonnonkatastrofien ehkäisyn ja niihin valmistautumisen alalla Dipecho-ohjelmansa kautta. Ohjelmalla pyritään lieventämään katastrofien vaikutuksia ja parantamaan niihin valmistautumista alueellisella tasolla. Andien yhteisö ja Väli-Amerikka ovat kaksi Dipecho-ohjelman viidestä painopistealueesta. Dipecho-ohjelmalla pyritään parantamaan paikallisia valmiuksia, perustamaan ennakkovaroitusjärjestelmiä, luomaan pienimuotoisia katastrofien vaikutusten lieventämishankkeita sekä levittämään tietoa ja kokemuksia paikallisella, kansallisella ja alueellisella tasolla. Tiedot Dipecho-ohjelmasta näille alueille viimeksi kuluneiden viiden vuoden aikana annetusta tuesta esitetään suoraan arvoisalle parlamentin jäsenelle ja parlamentin sihteeristölle toimitetussa taulukossa (taulukko 2). Dipecho-hankkeiden rahoitusta suunnitellaan jatkettavaksi Andien yhteisön ja Väli-Amerikan maissa vuonna 2002 ja sen jälkeen. Elintarvikeapu budjettikohta B7-20 Elintarvikeapua koskevasta budjettikohdasta on toteutettu kaksi merkittävää tointa Väli- ja Etelä-Amerikassa viimeksi kuluneiden viiden vuoden aikana: - vuonna 1998 toteutettiin 20 389 036 euron arvosta toimia, joilla pyrittiin palauttamaan tuotantokapasiteettia maissa, jotka kärsivät Mitch-hirmumyrskystä sekä El Niño -ilmiöstä johtuneista kuivuudesta ja tulvista; - vuonna 2001 myönnettiin 727 882 euroa siementen jakeluun Väli-Amerikan kuivuuden vuoksi. Yksityiskohtaiset tiedot toimista on toimitettu suoraan arvoisalle parlamentin jäsenelle ja parlamentin sihteeristölle (taulukko 3). Tästä budjettikohdasta luonnonkatastrofien vuoksi tulevaisuudessa toteutettavia toimia arvioidaan tapauskohtaisesti. Kunnostustoimet budjettikohta B7-313 Tätä budjettikohtaa käytettiin vuonna 1997 Cesar-hirmumyrskyn jälkitoimiin. Sillä rahoitettiin myrskyn vahingoittamien pengerrysten ja jokiäyräiden jälleenrakentamis- ja huoltotöitä. Sitä on käytetty myös Väli-Amerikan jälleenrakennusohjelmaan (PRRAC), jota on toteutettu vuodesta 1999 neljässä Mitch-hirmumyrskystä pahiten kärsineessä maassa. Ohjelmasta toteutetaan toimia vesi- ja saniteettihuollon, terveydenhuollon, asumisen ja koulutuksen aloilla. Yksityiskohtaiset tiedot toimista on toimitettu suoraan arvoisalle parlamentin jäsenelle ja parlamentin sihteeristölle (taulukko 4). Tulevaisuudessa tällaisia toimia toteutetaan budjettikohdasta B7-310 (ks. seuraava kohta). Rahoitusyhteistyö ja tekninen yhteistyö budjettikohta B7-310 Budjettikohdasta B7-310 rahoitetut ohjelmatoimet on suunniteltu ottaen huomioon hätäavun, kunnostustoimien ja kehitysyhteistyön niveltämisen arviointia koskeva komission tiedonanto(1). Ohjelma on kiinteä kokonaisuus, jolla varmistetaan toteutettavien toimien jatkuvuus aiempien toimien kanssa ja täydennetään muista budjettikohdista rahoitettavia toimia. Se on merkittävä panos köyhyyden torjuntaan (köyhä väestö kärsii eniten luonnonkatastrofien seurauksista) sekä alueelliseen yhdentymiseen. Komissio on juuri hyväksynyt koko Latinalaista Amerikkaa koskevien monialaisten ohjelmien suunnitelmat vuosille 20022006. Luonnonkatastrofeihin liittyviin toimiin on varattu 40 miljoonaa euroa. Toimien tarkoituksena on toisaalta parantaa luonnonkatastrofeista toipumisen mekanismeja ja toisaalta määrärahojen avulla pannaan täytäntöön Euroopan, Latinalaisen Amerikan ja Karibian alueen valtioiden ja hallitusten päämiesten Riossa vuonna 1999 ilmaisemia tavoitteita, jotka liittyvät sekä Latinalaisen Amerikan että EU:n yhteisen edun mukaisten toimien tukemiseen luonnonkatastrofien (esim. molempien alueiden pelastuspalveluviranomaisten yhteistyön parantaminen ja niiden paikallisyhteisöjen välisten yhteyksien kehittäminen esimerkiksi riskialttiuden vähentämisen alalla). Komissio tarkastelee lähiaikoina vuosien 20022006 ohjelmasuunnittelun alueellisen osuuden yhteydessä Väli-Amerikkaa ja Andien yhteisöä koskevien alueellisten strategioiden hyväksymistä. Strategioissa on varattu rahoitusta luonnonkatastrofeihin liittyville toimille 20 miljoonaa euroa Väli-Amerikkaan ja 10 miljoonaa euroa Andien yhteisön maihin. Alueellisten strategioiden tavoitteena on alueellisten aloitteiden tukeminen ja alueellisen yhteistyön vahvistaminen. Niissä keskitytään kehittämään ehkäisytoimien verkostoja ja tukemaan yhteisen oikeudellisen kehyksen kehittämistä Väli-Amerikan alueellisille ehkäisymekanismeille, vahvistamaan pelastuspalveluviranomaisia ja niiden alueellista koordinointia sekä tehostamaan riskinhallintajärjestelmiä Andien yhteisössä. Viimeaikaisten luonnonkatastrofien vuoksi komission vuosien 20022006 ohjelmasuunnitteluun sisältyy eräiden maiden osalta (Honduras, El Salvador ja Venezuela) myös kansallisen tason toimia, joilla pyritään vähentämään maiden väestöjen suojattomuutta luonnonkatastrofeja vastaan. Toimien pääasiallisena tavoitteena on edistää maankäytön järkiperäistämistä ja luonnonvarojen kestävää hoitoa. Budjettikohdan B7-310 vuosien 20022006 ohjelmasuunnittelun mukaan seuraavina viitenä vuotena suunnataan yhteensä noin 155 miljoonaa euroa suoraan tai välillisesti luonnonkatastrofien torjuntaan Latinalaisessa Amerikassa. Määrän suuruus on perusteltu katastrofeista Latinalaiselle Amerikalle aiheutuvien vaikeuksien mittavuuden vuoksi. (1) KOM(2001) 153 lopullinen.